Virallinen lehti nro C 210 , 06/07/1998 s. 0222



B4-0666/98 Päätöslauselma Maailman kauppajärjestön (WTO) toisesta ministerikokouksesta Euroopan parlamentti, joka - ottaa huomioon Maailman kauppajärjestöstä (WTO) 13. marraskuuta 1996 antamansa päätöslauselman ((EYVL C 362, 1.12.1996, s. 152.)), - ottaa huomioon Maailmankauppajärjestö WTO:ssa käytävistä kauppaa ja ympäristöä koskevista neuvotteluista 24. toukokuuta 1996 ((EYVL C 166, 10.6.1996, s. 260.)) sekä maailmankaupan ympäristö-, kansanterveys- ja kuluttajansuojanäkökohdista 30. huhtikuuta 1998 ((Kyseisen istunnon pöytäkirja, osa II, kohta 23.)) antamansa päätöslauselmat, - ottaa huomioon komission julkilausuman 18. - 20. toukokuuta 1998 pidetystä WTO:n toisesta ministerikokouksesta, - ottaa huomioon valtuuskuntansa osallistumisen tähän kokoukseen, A. katsoo, että tullitariffeja ja kauppaa koskeva yleissopimus (GATT) on 50 voimassaolovuotensa aikana vaikuttanut olennaisesti taloudelliseen kasvuun ja elintason nousuun kaupan esteitä poistamalla, B. ottaa huomioon, että nämä hyvinvointiedut ovat koituneet ennen kaikkea teollisuusmaiden ja viime aikoina myös äskettäin teollistuneiden maiden eduksi, kun taas lukuisat kehitysmaat kärsivät entiseen tapaan suuresta köyhyydestä, C. ottaa huomioon, että WTO:n perustamisella luotiin vuonna 1995 globalisoitumisprosessille kiireellisesti tarvitut kansainväliset puitteet, joita on tulevina vuosina kehitettävä edelleen ja täydennettävä, D. on tietoinen siitä, että tavaroiden ja palvelujen markkinoiden vapauttamisen jatkaminen törmää suuren yleisön kasvavaan vastustukseen, koska maailmassa vallitsee erilaisia määräyksiä ympäristönsuojelun, työskentelystandardien ja kilpailumääräysten suhteen; 1. Ilmoittaa GATTin perustamisen 50-vuotispäivän yhteydessä olevansa tyytyväinen kansainvälisen kaupan alalla saavutettuun edistykseen; 2. Toteaa, että WTO ei kolmen ensimmäisen toimintavuotensa aikana ole ainoastaan luonut tehokasta mekanismia kauppariitojen ratkaisemiseksi, vaan se on tarjonnut myös foorumin markkinoiden avaamista koskeville jatkoneuvotteluille, kuten rahoituspalveluja, tietotekniikkaa ja perusteleviestintäpalveluja koskevien sopimusten tekeminen on osoittanut; 3. Toteaa, että WTO:n oikeuskäytäntö erityisesti hormoneja koskevissa päätöksissä selventää olennaisesti joitakin ympäristönsuojeluun liittyviä oikeudellisia kysymyksiä; 4. Pitää sitä, että WTO:hon on tähän mennessä liittynyt 132 valtiota ja että yli kolmekymmentä valtiota parhaillaan neuvottelee liittymisehdoista, selvänä osoituksena siitä, että tarvitaan maailmanlaajuinen elin luomaan kansainvälisen taloudellisen toiminnan oikeudelliset puitteet ja valvomaan niitä; 5. Toteaa kuitenkin, että maailmanlaajuisesta järjestöstä voidaan puhua vasta sitten, kun Kiinan kansantasavallan ja Venäjän federaation kaltaiset valtiot kuuluvat siihen jäseninä yleisesti voimassaolevien ehtojen mukaisesti; 6. Ottaa tyytyväisenä vastaan Genevessä 20. toukokuuta 1998 annetun WTO:n ministerikokouksen päätöslauselman ja kannattaa tässä yhteydessä, että WTO:n puitteissa käsitellään kattavasti elektroniseen kaupankäyntiin liittyviä kysymyksiä; 7. Ottaa huomioon, että Uruguayn kierroksen yhteydessä neuvoteltujen sopimusten täytäntöönpano tapahtuu WTO-jäsenvaltioissa yleisesti ottaen sopimusten mukaisesti, mutta suhtautuu kuitenkin ymmärtäväisesti siihen, että monilla kehitysmailla on vaikeuksia panna velvollisuutensa täytäntöön erityisesti teollis- ja tekijänoikeuksien suojan (TRIPs) ja kauppaan liittyvien investointien (TRIMs) osalta; 8. Kehottaa teollisuusmaita ja erityisesti komissiota antamaan kyseisille kehitysmaille tässä yhteydessä vaadittavaa teknistä apua ja tarvittaessa tutkimaan, voidaanko apua antaa täytäntöönpanon määräaikoja mukauttamalla; 9. Kehottaa teollisuusmaita ja erityisesti komissiota tekstiili- ja vaatekaupan vapauttamista koskevan sopimuksen täytäntöönpanon yhteydessä kiinnittämään enemmän huomiota kehitysmaiden oikeutettuihin etuihin, jotta vältytään siltä, että markkinoiden avautumisen pääpaino kohdistuu vuoteen 2005; vaatii kehitysmaita puolestaan täyttämään sovitut kauppapoliittiset velvoitteet; 10. Kehottaa komissiota valmistautumaan huolellisesti vuonna 2000 odotettavissa oleviin maataloustuotteiden kauppaa koskeviin uusiin neuvotteluihin ja ottamaan huomioon maailmankauppaan liittyvät näkökohdat jo EU:n itälaajentumiseen liittyvän yhteisen maatalouspolitiikan uudistuksen yhteydessä; 11. Muistuttaa siitä, että maailmanlaajuisesti merkittävimpänä alueellisen taloudellisen yhdentymisen instituutiona EU on vastuussa siitä, että nämä prosessit tapahtuvat WTO:n määräysten mukaisesti ja täydentävät ja vahvistavat monenvälistä kauppajärjestelmää; 12. Kehottaa komissiota tutkimaan huolellisesti suhteet, joiden on määrä vallita monenvälisen kauppajärjestelmän ja alueellista taloudellista yhdentymistä koskevan sopimuksen välillä, ja joiden yhteydessä on säilytettävä yhteisössä vallitseva tilanne ja EU:n ja AKT-maiden välisen Lomén sopimuksen kaltaisten sopimusten sisältö; 13. On huolissaan siitä, että kaupan ja ympäristön alalla tehty työ ei tähän mennessä ole johtanut mihinkään tuloksiin; pitää siten tervetulleena ehdotusta, jonka mukaan näille on määrä antaa uutta poliittista vauhtia piakkoin koolle kutsuttavalla hallitusten korkeiden edustajien kokouksella; 14. Pyytää ennalta varautumisen periaatteen nimenomaista vahvistamista kansanterveyteen ja kuluttajansuojaan vaikuttavien päätösten ensisijaiseksi perustaksi; 15. Ottaa huomioon, että kansainvälisen työjärjestön (ILO) puitteissa on edelleen neuvoteltava kauppaan ja työskentelystandareihin liittyvistä kysymyksistä, ja toivoo, että kesäkuussa 1998 järjestettävässä ILO:n ministerikokouksessa saavutetaan näillä aloilla edistystä, joka antaa ILO:lle tarvittavat välineet kansainvälisesti sovittujen vähimmäisstandardien täytäntöönpanoa varten; 16. Pahoittelee sitä, että WTO ei ole tehnyt ILO:n kanssa yhteistyötä keskeisten työoikeudellisten standardien («core labour standards») soveltamisen alalla, kuten siltä vaadittiin Singaporessa vuonna 1996 pidetyn huippukokouksen päätöslauselmassa; 17. Pitää toivottavana, että ensi vuosituhannen alussa käynnistetään uusi neuvottelukierros sillä edellytyksellä, että se käsittää kaikki WTO-sopimuspuolia kiinnostavat alat, erityisesti kaupan ja keskeisten kysymysten (keskeiset työoikeudelliset standardit («core labour standards»), ympäristönsuojelu ja kansanterveys) väliset suhteet ja että se valmistellaan perusteellisesti ja saa laajan tuen erityisesti yli 80 prosenttia WTO-jäsenistä muodostavien kehitysmaiden keskuudessa; 18. Kannattaa tässä yhteydessä sitä, että suoria investointeja ja kilpailupolitiikkaa koskeviin kansainvälisiin määräyksiin liittyvät kysymykset sisällytetään neuvotteluihin; tukee myös kansainvälisesti toimivia yrityksiä varten laadittavaa menettelysäännöstöä, joka koskee ekologisten ja sosiaalisten vähimmäisstandardien noudattamista; 19. Kehottaa tutkimaan tarkemmin kansainvälisten rahoitusmarkkinoiden ja IMF:n roolia maailman kaupan globalisoitumisessa sekä pyrkimään tällä alalla tiiviimpään yhteistyöhön EU:n, sen jäsenvaltioiden, WTO:n ja kansainvälisten rahoituslaitosten välillä; 20. Kehottaa komissiota palvelujen kauppaa koskevissa tulevissa neuvotteluissa vaatimaan, että EU:n jäsenvaltioiden kulttuurillista identiteettiä kunnioitetaan; 21. Pitää tarpeellisena sitä, että WTO:n työstä tehdään kiireellisesti suureen yleisöön nähden avoimempaa, ja tukee ehdotusta, jonka mukaan riitojen ratkaisumenettelyn yhteydessä järjestettävät kuulemistilaisuudet on tehtävä yleisölle avoimiksi; 22. Pahoittelee sitä, että EU:n ja USA:n väliset viimeaikaiset sopimukset, jotka koskevat USA:n yksipuolisesti asettamia ekstraterritoriaalisia kaupallisia sanktioita (Helmsin-Burtonin laki), ovat WTO:n monenvälisyyden hengen vastaisia ja edustavat taantumaa suhteessa riitojenratkaisumenettelyyn, josta EU on valitettavasti vetäytynyt, ja sen mahdollisiin tuloksiin ja katsoo, että Helmsin-Burtonin lain ei pitäisi koskea WTO:n jäsenvaltioita; 23. Kehottaa komissiota esittämään Euroopan parlamentille vuosittain EU:n kauppapolitiikkaa koskevan kertomuksen, jonka on toimittava näistä aiheista käytävän laajan julkisen keskustelun pohjana; 24. Kannattaa myös WTO:n työskentelyn suoran demokraattisen valvonnan lujittamista; 25. Kehottaa puhemiestään välittämään tämän päätöslauselman neuvostolle, komissiolle, EU:n jäsenvaltioiden hallituksille ja parlamenteille sekä WTO:n pääsihteeristölle.